Fumio Kishida

Fumio Kishida (Bahasa Jepun: 岸田 文雄, Kishida Fumio, lahir 29 Julai 1957) ialah seorang ahli politik Jepun yang berkhidmat sebagai Perdana Menteri Jepun dan presiden Parti Demokratik Liberal dari 2021 hingga 2024. Beliau sebelumnya berkhidmat sebagai Menteri Luar Negeri Jepun dari 2012 hingga 2017. Beliau adalah ahli Dewan Perwakilan dan Parti Demokratik Liberal (LDP). Beliau bertugas di kabinet Yasuo Fukuda sebagai menteri negara untuk hal ehwal Okinawa.

Beliau memenangi pemilihan kepemimpinan LDP 2021, menggantikan Yoshihide Suga sebagai Perdana Menteri oleh Diet pada 4 Oktober 2021 yang kemudiannya akan memimpin parti LDP dalam pilihan raya umum Jepun 2021.

Awal hayat dan pendidikan
Kishida dilahirkan dalam keluarga politik di Minami-ku, Hiroshima pada 29 Julai 1957. Ayah dan datuknya adalah bekas ahli politik dalam Dewan Perwakilan, bekas perdana menteri Kiichi Miyazawa adalah saudara jauhnya; sepupunya Yoichi adalah menteri Kementerian Ekonomi, Perdagangan dan Industri Jepun . 

Beliau belajar undang-undang di Universiti Waseda dan lulus pada 1982. Di Waseda, beliau berkawan dengan Takeshi Iwaya.

Kerjaya politik
Setelah bekerja di Long-Term Credit Bank of Japan yang sudah tidak wujud dan kemudian sebagai setiausaha kepada ahli Dewan Perwakilan, Kishida terpilih ke Dewan Perwakilan pada pilihan raya umum 1993, mewakili Daerah Hiroshima ke-1. 

Beliau dekat dengan pemimpin puak LDP Makoto Koga, dan mengambil alih kawalan puak Koga pada Oktober 2012.

Seperti Shinzō Abe dan kebanyakan ahli Kabinetnya, Kishida adalah ahli berkait dengan pertubuhan nasionalis terbuka Nippon Kaigi."Abe's reshuffle promotes right-wingers" (Korea Joongang Daily - 5 September 2014)

Kishida berkhidmat sebagai Menteri Hal Ehwal Okinawa dari 2007 hingga 2008, pertama di Kabinet Abe dan kemudian di kabinet Fukuda. Dia dilantik sebagai menteri negara yang menjaga hal ehwal pengguna dan keselamatan makanan di kabinet perdana menteri ketika itu Yasuo Fukuda pada tahun 2008. Kishida juga merupakan menteri negara yang bertanggung jawab atas sains dan teknologi di kabinet Fukuda. 

Dalam Kabinet Abe
Berikutan kemenangan LDP pada pilihan raya 2012, Kishida dinobatkan sebagai menteri luar negeri dalam Kabinet Perdana Menteri Shinzō Abe pada 26 Disember 2012. Kishida menjadi menteri luar negeri yang paling lama berkhidmat dalam sejarah pasca perang, mengalahkan ayah Abe, Shintaro Abe. Beliau membantu mengatur lawatan bersejarah Presiden A.S. Barack Obama ke Hiroshima pada 2015, dan mendapat perhatian pada 2017 ketika beliau muncul bersama pelawak Piko Taro untuk mempromosikan program PBB. 

Pada 2017, Kishida meninggalkan barisan Kabinet untuk mengambil alih jawatan ketua Majlis Penyelidikan Dasar LDP, kedudukan yang secara tradisional dilihat sebagai batu loncatan untuk kepimpinan parti. Beliau mencari kedudukan ini untuk meningkatkan peluangnya untuk menggantikan Abe, kerana jawatan menteri luar negeri memiliki pengaruh yang sedikit di dalam parti.

Kishida berhasrat mencalonkan dirinya dalam pemilihan presiden LDP 2018, tetapi dipujuk oleh Abe untuk tidak mencalonkan diri, dengan cadangan bahawa Abe kemudiannya akan menyokong Kishida sebagai penggantinya. Kishiada mengumumkan beliau akan bertanding dalam persaingan kepimpinan LDP pada 2020 selepas Shinzo Abe alami masalah kesihatan dan berhasrat untuk letak jawatan. Namun beberapa ahli parlimen kanan LDP telah mengalihkan sokongan mereka dari Kishida kepada Ketua Setiausaha Kabinet Yoshihide Suga. Timbalan Perdana Menteri Taro Aso menggangapnya sebagai "Kishida adalah untuk masa yang aman, bukan untuk masa yang bermasalah." Salah satu faktor dalam pergeseran ini adalah cadangan yang tidak berjaya oleh Kishida untuk memberikan pembayaran rangsangan 300,000 yen kepada isi rumah semasa pandemik COVID-19.

Sebagai Perdana Menteri (2021-2024)

Pada 29 September 2021, Kishida mengalahkan Taro Kono dalam pusingan akhir undian untuk menjadi pemimpin Parti Demokratik Liberal (LDP) yang berkuasa dan menggantikan pemimpin parti yang akan meletakkan jawatan, Yoshihide Suga. Beliau mendapat sejumlah 257 undi, dari 249 ahli parlimen dan lapan ahli berpangkat, untuk menjadi Perdana Menteri Jepun yang seterusnya. Kabinet Kishida dilaporkan mempunyai 13 ahli baharu yang juga disertai oleh ahli veteran seperti Toshimitsu Motegi dan Nobuo Kishi.

Kurniaan kehormatan
 : Kesateria Salib Besar Darjah Oranye-Nassau (29 Oktober 2014)Decoraties Staatsbezoeken Japan en Republiek Korea   - laman sesawang Wangsa Diraja Belanda

Rujukan

Pautan luar
 Laman sesawang rasmi 
 Twitter 
 Instagram 
 YouTube 
 facebook 

|-

Kategori:Kelahiran 1957
Kategori:Orang hidup
Kategori:Perdana Menteri Jepun
Kategori:Ahli politik Jepun
Kategori:Ahli Nippon Kaigi
Kategori:Alumni Universiti Waseda
Kategori:Orang dari Hiroshima
Kategori:Menteri Luar Negeri Jepun